බඹරුන් පහර දෙන අවස්ථාවකදීත් මියගිය, සිය ස්‌වාමියා අතහැර නොගොස් සති දෙකකට ආසන්න කාලයක්‌ ස්වාමියාගේ සොහොන ළඟ රැඳී සිටි සුනඛයෙකු පිළිබද පුවතක් වාර්තා වනවා.ගම්පොළ, පුපුරැස්‌ස ප්‍රදේශයේ සුසාන භූමියක මෙම සුනඛයා රැදී සිටි බවයි අප වාර්තාකරු පැවසුවේ.ගම්පොළ, පුපුරැස්‌ස, ලෙවලන්වත්ත, මානිකට්‌ටුව ප්‍රදේශයේ මියගිය 79 හැවිරිදි අයෙකුගේ දේහය අවසන් කටයුතු සිදු කිරීමට සොහොන වෙත රැගෙන යමින් සිටියදී බඹර ප්‍රහාරයක්‌ එල්ල වී තිබෙනවා.එම අවස්ථාවේදී දේහය සහිත පෙට්‌ටිය බිම දමා බඹරුන්ගෙන් බේරීම සඳහා අවමංගල්‍ය කටයුතුවලට සහභාගි වූ පිරිස සීසී කඩ දිව ගිය ද මෙම සුනඛයා දේහය තනි නොකර බඹර ප්‍රහාර එල්ල වන අවස්ථාවේදීත්, පිරිස යළි පැමිණෙන තුරු පැය 2 ක්‌ පමණ එහි රැඳී සිට දේහයට රැකවරණය ලබා දී ඇති බව සදහන්.මෙම බඹර ප්‍රහාරයට ලක්‌ වූ පුද්ගලයින් 08 දෙනෙකු රෝහල් ගත කර තිබෙනවා.මනිකට්‌ටුව පේළි නිවාසයක හැදී වැඩී ඇති මෙම සත්වයා ලොම් හැලෙන රෝගය වැළඳී ශරීරයේ තුවාල දමා ඇති අතර මේ හේතුවෙන් සත්වයාට මිනිසුන්ගේ සැලකිල්ලද අඩු වී ඇති බවයි අප වාර්තාකරු අදහන් කළේ.